
Sülysáp Nagyközség Önkormányzata Képviselő-testületének

2012. szeptember 20-án tartandó munkaterv szerinti ülésére

8. napirendhez

Tárgy: Bursa Hungarica felsőoktatási önkormányzati ösztöndíj pályázaton való részvétel

Tisztelt Képviselő-testület!

Az idei évben is kiírásra kerül a Bursa Hungarica felsőoktatási önkormányzati ösztöndíj pályázat. Jogszabályi hátteréül a felsőoktatásról szóló 2005. évi CXXXIX. törvény, valamint a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III. 26.) Korm. rendelet szolgál.
A pályázatra azok az önkormányzat területén állandó lakóhellyel rendelkező, hátrányos szociális helyzetű felsőoktatási hallgatók jelentkezhetnek, akik a képzésre vonatkozó keretidőn belül, teljes idejű (nappali tagozatos) alapfokozatot és szakképzettséget eredményező alapképzésben, mesterfokozatot és szakképzettséget eredményező mesterképzésben, egységes, osztatlan képzésben vagy felsőfokú szakképzésben folytatják tanulmányaikat.

A rászorultság elbírálása helyi szinten történik, a benyújtott dokumentumok és a környezettanulmányok alapján. A pályázat lényege az, hogy az Önkormányzat által megállapított támogatási összeghez az Állam ugyanakkora összeget hozzátesz, és ez képezi együttesen az ösztöndíjat.
A pályázathoz való csatlakozás önkéntes, a csatlakozási nyilatkozatot előreláthatólag 2012. október közepéig kell majd megküldenie az Önkormányzatnak az Emberi Erőforrás Támogatáskezelő részére.

A pályázás feltételeiről még nem áll rendelkezésre pontos információ, ugyanis a közoktatás átalakítása miatt a pályázatot nem tudták kiírni időben, az csak 2012. szeptember 15-e után várható, ezért a Képviselő-testület most csak a részvételi szándékról tud dönteni.

Az elmúlt évben településünkön 15 fő pályázott az ösztöndíjra, közülük az Önkormányzat mind a 15 főt támogatásban részesítette, havi 90.000 Ft-os keretet osztva fel a pályázók között.

Nyilvánvalóan minden pályázó tanulmányaihoz segítséget jelentett az ösztöndíj, így javaslom a Képviselő-testületnek a pályázathoz való ismételt csatlakozást.
…/2012. (IX. 20.) ÖKT határozati javaslat

Sülysáp Nagyközség Önkormányzatának Képviselő-testülete úgy határoz, hogy

1./ a Bursa Hungarica felsőoktatási önkormányzati ösztöndíj pályázatot a 2013. évre benyújtja,

2./ felkéri és felhatalmazza a Polgármestert és a Jegyzőt, pályázati eljárás előkészítésével kapcsolatos intézkedések megtételére.

Határidő: azonnal
Felelős: polgármester, jegyző
Sülysáp, 2012. szeptember 10.


Horinka László s.k.

polgármester

Láttam!

Sülysáp, 2012. szeptember 12.
Tóth Krisztina s.k.

jegyző 

